Han tok juridisk embedseksamen (som ble innført i 1736) ved Københavns Universitet i 1745, ble edsvoren fullmektig hos faren Peder Paus i Øvre Telemark og overtok deretter sorenskriverembedet etter faren 19. februar 1751. Hans embedsdistrikt omfattet Fyresdal, Lårdal, Vinje, Seljord, Kviteseid, Nissedal og Hjartdal, og sorenskriverkontoret lå i Kviteseid. Han var den femte og siste i rekken i «et av de mest markante sorenskriverdynastier» i Norge; da han døde i 1774 hadde sorenskriverembedet vært sammenhengende i familien i 106 år. Han fikk i 1757 Hjartdal overført til Øvre Telemarken vestfjelske, som deretter het bare Øvre Telemarken. I likhet med sin far har han blitt beskrevet som en pliktoppfyllende, omtenksom og rettskaffen sorenskriver som utmerket seg med gode og selvstendige juridiske vurderinger som la vekt på sunt skjønn og menneskeforstand.